बाड़ा छिपाने के लिए रातोरात बना ली थी दीवार, निर्माण किया ध्वस्त
सुबह के 10 बजे थे और अमला कुलकर्णी भट्टा स्थित भय्यू यादव के अवैध मकान के सामने पहुंच चुका था। भय्यू यादव निगमकर्मी शुभम कुशवाह की हत्या का मुख्य आरोपी है। सशस्त्र पुलिस बल और निगमकर्मियों का अमला मौके पर मौजूद था। पूरी गली में लोग जमा थे। दो जेसीबी छोटी सी गली से भय्यू के बाड़े तक पहुंचीं। दो पोकलेन को नाले में भेजा। पहले दीवार तोड़ी फिर नाले किनारे बने अवैध निर्माण को तोड़ना शुरू किया। इतने बड़े परिसर में सामान को छोड़ कोई नहीं था। गली में जरूर पशु घूम रहे थे, जिन्हें पकड़ा गया। फिर अंदर देखा तो एक दीवार थी, जिस पर ताजा पुताई की गई थी। अमले ने सबसे पहले उसे ही तोड़ा। अमले ने पाया कि बाड़े को छिपाने के लिए रातोरात उसके चारों ओर दीवार बना दी गई थी। यह दीवार गीली थी, जिसे गिराया तो अंदर पक्का बाड़ा मिला, जिसमें चारा और गोबर भरा हुआ था।
दो घंटे में बाड़ा और अवैध मकान को ध्वस्त कर दिया। कार्रवाई के दौरान निगम अफसरों से स्पष्ट किया कि कोई हमारा टारगेट नहीं है, न ही हम किसी पर बदले की भावना से ऐसा कर रहे हैं। शहर में और भी जगह ऐसी ही कार्रवाई की है। भय्यू यादव अपराधी नहीं भी होता तब भी हम यही कार्रवाई करते, क्योंकि मकान नाले पर बना था।
याचिका पर सुनवाई आज
आरोपी भय्यू यादव के जिस मकान को तोड़ने की कार्रवाई की गई, उसे लेकर यादव की मां और बहन की ओर से एडवोकेट विशाल बोराड़े ने हाई कोर्ट में याचिका लगाई थी। बोराड़े ने बताया इस पर स्टे के लिए सुनवाई शुक्रवार को होना है, लेकिन निगम ने पहले ही मकान तोड़ दिया।
पूरी तैयारी से गई थी टीम, मेयर-कलेक्टर-निगमायुक्त भी लेते रहे जानकारी
पशुपालकों के खिलाफ होने वाली कार्रवाई में अगर कोई व्यवधान डालता है तो उसके खिलाफ भी धारा 144 के उल्लंघन का दोषी माना जाएगा और धारा 188 के तहत सीधे जेल भेजा जाएगा। यही कार्रवाई सार्वजनिक स्थानों पर पशुओं को घास खिलाने और बेचने वालों के खिलाफ भी की जाएगी। यही नहीं प्रशासन ने शहर में सार्वजनिक स्थानों पर पशुपालन पर पूर्णत: प्रतिबंध लगाते हुए दोबारा धारा 144 लागू की है।
कार्रवाई रोकी तो होगी जेल
250 पुलिस जवान
200 निगमकर्मी
2-2 पोकलेन व जेसीबी
निगम अमले ने जब दीवार तोड़ी तो बाड़े की सच्चाई सामने आ गई।
बाड़ा छिपाने के लिए इस तरह दीवार बनाकर उस पर रंग भी कर दिया था।
गुंडे लखन जाट का अवैध मकान भी किया ध्वस्त
परदेशीपुरा, कुलकर्णी का भट्टा, नंदा नगर और क्लर्क कॉलोनी में 5 बाड़े व अवैध मकान तोड़े
मिल क्षेत्र में इस तरह की बड़ी कार्रवाई सालों बाद हुई। खासकर निगमकर्मी की हत्या के बाद पूरे शहर का फोकस इस क्षेत्र पर और आरोपी भय्यू और लखन जाट के बाड़े पर था। इसी के चलते निगम, प्रशासन और पुलिस ने भी इसे चुनौती मानते हुए ही एक दिन पहले ही कार्ययोजना बनाई। पहले नोटिस दिए गए। बाद में बुधवार रात को भी कंट्रोल रूम पर योजना बनी। मौके पर जहां एसपी, एडीएम, दो एएसपी, 3 सीएसपी, 5 टीआई के अलावा रिमूवल अधिकारी, सहायक रिमूवल अधिकारी भी मौजूद थे। अपर आयुक्त देवेंद्र सिंह ने महापौर मालिनी गौड़ और निगमायुक्त को जानकारी हर कार्रवाई के बाद देते रहे। वहीं निगमायुक्त ने कलेक्टर और डीआईजी को भी घटनाक्रम बताया। वायरलेस पर वरिष्ठ अधिकारी पूरे मामले की जानकारी लेते रहे।
इनके यहां हुई कार्रवाई
पहली कार्रवाई शुभम की हत्या के आरोपी कृष्णा यादव के यहां कुलकर्णी का भट्टा।
दूसरी कार्रवाई 52-5, रमेश जाट, परदेशीपुरा के यहां हुई। यह गुंडे लखन जाट के पिता का मकान है।
तीसरी कार्रवाई लड्डू पिता फखरुद्दीन, लाल गली, परदेशीपुरा में हुई।
चौथी कार्रवाई बंटी गुर्जर, शिवपूजन सिंह, 317, क्लर्क कालोनी पर की गई।
पांचवीं कार्रवाई मुकेश, संतोष श्यामलाल यादव, 1361-5, नंदानगर पर हुई। (पांचों कार्रवाई में बाड़े और मकान भी तोड़े गए)
आज हीरा नगर क्षेत्र में कार्रवाई
अपर आयुक्त ने बताया कि शुक्रवार को हीरानगर में पशुपालक ग्यारसीलाल यादव के यहां से कार्रवाई शुरू होगी।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva npi_Deva bho_Deva hin_Deva hin_Deva hin_Deva bho_Deva hin_Deva hin_Deva hin_Deva awa_Deva bho_Deva bho_Deva bho_Deva hin_Deva hin_Deva